Source: https://www.riigiteataja.ee/akt/122032017009
Timestamp: 2019-04-23 22:30:22+00:00
Document Index: 3855850

Matched Legal Cases: ['§ 28', '§ 30', '§ 40', '§ 1', '§ 47', '§ 9', '§ 47', '§ 2', '§ 16']

Regionaalministri 7. jaanuari 2005. aasta määruse nr 5 „Elukoha andmete rahvastikuregistrisse kandmise teadete vormid ja nende täitmise juhend” ja siseministri 17. juuli 2014. aasta määruse nr 32 „Rahvastikuregistrisse kandmiseks üleantavate andmete loetelu andmeandjate kaupa” muutmine – Riigi Teataja
Regionaalministri 7. jaanuari 2005. aasta määruse nr 5 „Elukoha andmete rahvastikuregistrisse kandmise teadete vormid ja nende täitmise juhend” ja siseministri 17. juuli 2014. aasta määruse nr 32 „Rahvastikuregistrisse kandmiseks üleantavate andmete loetelu andmeandjate kaupa” muutmine
RT I, 22.03.2017, 9
Vastu võetud 17.03.2017 nr 15
Määrus kehtestatakse rahvastikuregistri seaduse § 28 lõike 2, § 30 lõike 4 ja § 40 lõike 7 alusel ning §-de 391 kuni 48 rakendamiseks.
§ 1. Regionaalministri 7. jaanuari 2005. aasta määruse nr 5 „Elukoha andmete rahvastikuregistrisse kandmise teadete vormid ja nende täitmise juhend” muutmine
Regionaalministri 7. jaanuari 2005. aasta määruses nr 5 „Elukoha andmete rahvastikuregistrisse kandmise teadete vormid ja nende täitmise juhend” tehakse järgmised muudatused:
1) paragrahvi 1 lõiget 2 täiendatakse punktiga 4 järgmises sõnastuses:
„4) teade elukoha andmete kandmiseks rahvastikuregistrisse aadressiandmete muutumisel või puudumisel – koostatakse rahvastikuregistri seaduse § 47 lõike 2 alusel (lisa 8).” (käesoleva määruse lisa 1);
2) määrust täiendatakse 5. peatükiga järgmises sõnastuses:
„5. peatükk
TEADE ELUKOHA ANDMETE MUUTMISEKS RAHVASTIKUREGISTRIS AADRESSIANDMETE MUUTUMISEL
§ 9. Teate koostamine
(1) Teade elukoha andmete rahvastikuregistrisse kandmiseks aadressiandmete muutumisel koostatakse rahvastikuregistri seaduse § 47 lõike 2 alusel.
(2) Teatele kantakse järgmised andmed:
1) teate koostamise number ja kuupäev;
2) elukoha aadressi andmete muutmise menetluse algataja nimi;
3) algatamise kuupäev;
4) andmed elukoha aadressi kohta, mida rahvastikuregistris muudetakse;
5) rahvastikuregistrisse kantava uue elukoha aadressi andmed;
6) ees- ja perekonnanime ja isikukoodi andmed isikute kohta, kelle elukoha andmeid rahvastikuregistris muudetakse.
(3) Teatele kantakse andmed järgmiste teate koostamise alusdokumentide kohta:
1) isiku või asutuse andmed, kes esitas elukoha andmete muutmiseks teate, ning teate number ja esitamise kuupäev;
2) elukoha andmete muutmiseks esitatud teate nimetus, kuupäev ja number;
3) eluruumi registreeritud isikule saadetud teate number ning teate saatmise kuupäev;
4) elukoha andmete rahvastikuregistris muutmise kande number ja kuupäev;
5) elukoha andmete muutmisest keeldumise korral keeldumise alus;
6) vajadusel täiendav informatsioon.
(4) Teatele kantakse andmed elukoha andmete rahvastikuregistrisse kandmise aja kohta, andmed rahvastikuregistrisse kandnud ametniku ametikoha nimetus ning ametniku ees- ja perekonnanimi. Andmete kandmist tõendab ametnik oma allkirjaga.”.
§ 2. Siseministri 17. juuli 2014. aasta määruse nr 32 „Rahvastikuregistrisse kandmiseks üleantavate andmete loetelu andmeandjate kaupa” muutmine
Siseministri 17. juuli 2014. aasta määruse nr 32 „Rahvastikuregistrisse kandmiseks üleantavate andmete loetelu andmeandjate kaupa” § 16 pealkirja ja sissejuhatavat lauseosa täiendatakse pärast sõna „algatusel” tekstiosaga „, aadressiandmete muutumisel”.
Hannes Kont
Päästepoliitika asekantsler kantsleri ülesannetes
Lisa 1 Teade elukoha andmete rahvastikuregistrisse kandmiseks aadressiandmete muutumisel